****

РЕПУБЛИКА БЪЛГАРИЯ

Заместник-министър на земеделието

…………………….

…………… 2022 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Д-Р ИВАН ИВАНОВ** | **ОДОБРИЛ,****МИНИСТЪР НА ЗЕМЕДЕЛИЕТО:****Д-Р ИВАН ИВАНОВ**  |

# ДОКЛАД

**от д-р Момчил Неков – заместник-министър на земеделието**

**Относно:** Проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители внасям за одобрение проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (НИД на Наредба № 7 от 2015 г.).

**Причини, които налагат приемането на акта**

Законодателната процедура за прилагането на новата правна рамка на стратегическите планове по Общата селскостопанска политика (ОСП) от 1 януари 2021 година не приключи навреме и беше предвидено продължаване на прилагането на правилата на настоящата рамка на ОСП, която обхваща периода 2014 – 2020 г. („настояща рамка на ОСП“), с цел непрекъснатост на плащанията за земеделските стопани, като по този начин се осигури предвидимост и стабилност по време на преходния период. С оглед изложено следва да се уреди прилагането на досегашната правна рамка и на национално ниво. Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент (ЕС) № 1306/2013) (ОВ L, бр. 347 от 20 декември 2013 г.) финансирането на мерките за развитие на селските райони се извършва от Европейски земеделски фонд за развитие на селските райони (ЕЗФРСР) при споделено управление между държавите-членки и Съюза. Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ L, бр. 347 от 20 декември 2013 г.) определя общите правила за подпомагането на развитието на селските райони от Съюза, финансирано от ЕЗФРСР.

В съответствие с чл. 28, параграф 5 от Регламент (ЕС) № 1305/2013, новите ангажименти, които ще бъдат поемани в програмите за развитие на селските райони държавите членки определят по-кратък период - от една до три години. Срокът на удължаването на ангажиментите след изтичането на първоначалния период от 2022 г. не трябва да надхвърля една година. В тази връзка и с цел осигуряване на устойчивост и непрекъснатост на изпълняваните агроекологични дейности са предложени текстове в НИД на Наредба № 7 от 2015 г., за нови ангажименти през 2022 г. по направление „Възстановяване и поддържане на земите с висока природна стойност (ВПС 1)“, „Опазване на застрашени от изчезване местни породи, важни за селското стопанство“ и „Опазване на застрашени от изчезване местни сортове, важни за селското стопанство“ с продължителност на ангажимента от три години. Предвидена е възможността за изпълнение на нови ангажименти за дейности от направлението „Контрол на почвената ерозия“ за срок от една година. Тъй като сроковете по новите ангажименти са по – кратки са прецизирани условията за подаване на заявления за подпомагане и плащане.

Друга основна част от предложените изменения и допълнения са свързани с получени бележки от ДФЗ – РА, които касаят прилагането на мярката. В тази връзка се прецизират текстове относно прекратяването на ангажименти от ДФЗ – РА и възстановяване на средства при прекратяване на ангажименти с цел избягване на различно тълкуване.

Във връзка с предложените изменения в ПРСР за периода 2014 – 2020 година и прилаганите дейности по направление „Традиционни практики за сезонна паша (пасторализъм)“ от мярка 10 „Агроекология и климат“ в обхвата и на природни паркове (с утвърдени планове за управление) се налага да бъдат направени допълнения в редица разпоредби, с които се уточняват условията и реда, при които ще се прилага цитираното направление на териториите на природните паркове. Предвижда се да се представя в копие на документ издаден по реда на чл. 123, ал. 2 от Закона за горите или договор по чл. 37и от Закона за собствеността и ползването на земеделските земи, с който да се удостоверява броя и вида на животните. В приложение № 6 към чл. 16 и чл. 23, ал. 2 от Наредба № 7 от 2015 г., във връзка с чл. 21, т. 1 и чл. 31 от Закона за защитените територии. С това допълнение изрично се подчертава, че при извършване на агроекологични дейности на територията на природния парк задължително се спазват забраните, установени за защита на околната среда.

Прецизират се текстовете относно оценката за трайните насаждения, издавана по реда на Наредбата за базисните цени на трайните насаждения. Уточнява се, че се касае за парцели и се предвижда да не се изисква такава, ако е предоставена в предходна кампания за площи участвали в ангажимент. По такъв начин вече предоставен документ няма да се изисква от земеделските стопани, което ще намали административната тежест при кандидатстване по мярка 10 „Агроекология и климат“.

Прецизира се разпоредбата на чл. 16 от Наредба № 7 от 2015 г. като се заменя думата „методика“ с по коректната „правила“. С тези правила се урежда редът за реализиране на възможностите на Разплащателната агенция да не предостави изцяло или отчасти подпомагането, ако установи неспазване на поетите ангажименти или други задължения от бенефициентите. Такова задължение на Разплащателна агенция се вменява и по силата на чл. 35 от Делегиран регламент (ЕС) № 640/2014 на Комисията от 11 март 2014 година за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (OB L 181, 20 юни 2014 г.). Съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година. Тези плащания не се извършват преди да са приключили проверките на условията за допустимост, които държавите членки трябва да осъществяват. Плащанията могат да бъдат в пълен размер или в съответното процентно намаление, когато са констатирани неспазвания на ангажиментите или на други задължения от страна на бенефициентите. За да се постигне реален възпиращ ефект, е необходимо да са извършени проверките и на база констатираните резултати да се установят пропорционални и ефективни мерки – съответните проценти намаления в предоставяната помощ.

С Решение на Народното събрание от 13.12.2021 г. за приемане на структура на Министерския съвет на Република България (обн., ДВ, бр. 106 от 2021 г.) Министерството на земеделието, храните и горите е преобразувано в Министерство на земеделието. Една част от промените в текстовете на НИД на Наредба № 7 от 2015 г. са във връзка с приетото Решение от 47-ото Народно събрание на 13 декември 2021 г. за преобразуване в Министерство на земеделието, като са заменени думите „министър на земеделието, храните и горите“ и „Министерство на земеделието, храните и горите“ съответно с „министър на земеделието“ и „Министерство на земеделието“.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката.

**Финансови и други средства, необходими за прилагането на новата уредба**

Проектът на НИД на Наредба № 7 от 2015 г. не води до въздействие върху държавния бюджет. Той не предвижда разходването на допълнителни средства от бюджета на Министерството на земеделието и на Държавен фонд „Земеделие“, както и допълнителна финансова тежест за кандидатите и бенефициентите на подпомагане. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ – Разплащателна агенция като плащанията съгласно чл. 11 от Наредба № 7 от 2015 г. се предоставят в рамките на предвидените финансови средства по мярка 10 „Агроекология и климат" от Програмата за развитие на селските райони за периода 2014 – 2020 година.

**Очаквани резултати от прилагането на акта**

С проекта на НИД на Наредба № 7 от 2015 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. С проекта на наредба ще бъде осигурена по-голяма публичност и информираност на земеделските стопани за дейностите и направление, съответно някой с нови нива на подпомагане в преходния период 2021 – 2022 г. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Мярка 10 „Агроекология и климат“ е регламентирана на ниво право на Европейския съюз в чл. 28 от Регламент (ЕС) № 1305/2013.

В съответствие с чл. 7, параграф 2 от Регламент (ЕС) 2020/2220 г. продължителността на ангажимента може да бъде от 1 до 3 години. В § 5 е уточнено кои ангажименти могат да бъдат поети за три години, кои за една година и по кои направления.

С §6 е уточнено, че финансовата помощ е осигурена и под формата на допълнителни средства за бюджетни задължения по линия на ЕЗФРСР съгласно чл. 59, параграф 4, буква „да“ от Регламент (ЕС) № 1305/2013.

Останалата част от предвижданите изменения и допълнения са с цел по-голяма яснота и прецизиране на действащите текстове, за да се избегне възможно двояко тълкуване и удължаване на срокове, които да съответстват на други разпоредби от националното законодателство. Същите не са относими към изисквания в правото на Европейския съюз.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации**

На основание чл. 26, ал. 2, 3 и 4 от Закона за нормативните актове проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на наредба, ведно с проекта на доклад към него, е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с изложеното, предлагам да издадете приложената Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложения:**  | 1. Проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.
2. Справка за отразяване на постъпилите становища;
3. Справка за отразяване на постъпилите предложения от обществена консултация;
4. Постъпили становища.
 |

С уважение,

**Д-Р МОМЧИЛ НЕКОВ**

*Заместник-министър на земеделието*